সিগাল জি. বারসেড

**সিগাল জি. বারসেড** (২৮ আগস্ট ১৯৬৫ – ৬ ফেব্রুয়ারি ২০২২) একজন ইসরায়েলি-মার্কিন ব্যবসায়িক তাত্ত্বিক ও গবেষক ছিলেন। তিনি ওয়ার্টন স্কুল-এর ম্যানেজমেন্টের জোসেফ ফ্রাঙ্ক বার্নস্টাইন অধ্যাপক হিসেবে নিয়োজিত ছিলেন। গবেষণার পাশাপাশি তিনি বিভিন্ন শিল্পের বড় বড় কর্পোরেশন যেমন কোকা-কোলা, ডেলয়েট, গুগল, আইবিএম, কেপিএমজি এবং মেরিল লিঞ্চ-এর উপদেষ্টা ও বক্তা হিসেবে কাজ করেছেন। এছাড়াও তিনি গ্ল্যাক্সোস্মিথক্লাইন এবং পেন মেডিসিন-এর মতো স্বাস্থ্যসেবা সংস্থা এবং ওয়ার্ল্ড ইকোনমিক ফোরাম ও জাতিসংঘ-এর মতো সরকারি ও অলাভজনক প্রতিষ্ঠানের সাথেও যুক্ত ছিলেন। কোভিড-১৯ অতিমারী যখন চরমে ছিল, তখন বারসেড কোভিড-১৯ টিকার গ্রহণযোগ্যতা বাড়াতে আচরণগত বিজ্ঞানকে কাজে লাগানোর লক্ষ্যে গঠিত একদল পণ্ডিতের টাস্ক ফোর্সের সহ-সভাপতিত্ব করেছিলেন।

## কর্মজীবন
সাংগঠনিক আচরণের প্রতি বারসেডের আগ্রহ খুব অল্প বয়স থেকেই শুরু হয়েছিল। পারিবারিক রাতের খাবারের সময় তার বাবা প্রায়ই কর্মক্ষেত্রে তার অভিজ্ঞতার কথা শোনাতেন এবং নেতৃত্ব ও ব্যবস্থাপনার সিদ্ধান্ত গ্রহণের বিষয়ে মন্তব্য করতেন।

বারসেড ১৯৮৬ সালে মনোবিজ্ঞানে ব্যাচেলর অব আর্টস ডিগ্রি অর্জন করেন। সেখানে ডক্টর বার্ট র‍্যাভেনের অধীনে তার সিনিয়র অনার্স থিসিস এবং ইন্ডাস্ট্রিয়াল/সাংগঠনিক মনোবিজ্ঞানের একটি ঐচ্ছিক কোর্স তাকে সাংগঠনিক আচরণ ক্ষেত্রে কাজ শুরু করতে উদ্বুদ্ধ করে। শিল্প ও স্টার্ট-আপ প্রতিষ্ঠানে কাজ করার পর তিনি ক্যালিফোর্নিয়া বিশ্ববিদ্যালয়, বার্কলি-এর হাস স্কুল অব বিজনেস থেকে সাংগঠনিক আচরণ এবং শিল্প সম্পর্কের ওপর পিএইচডি করার জন্য ভর্তি হন। সেখানে তার দুই মেন্টর ছিলেন অধ্যাপক ব্যারি এম. স্টাও এবং চার্লস এ. ও'রিলি। তিনি ১৯৯২ সালে ইউসি বার্কলিতে হায়াস পুরস্কার লাভ করেন। তার সবচেয়ে বেশি উদ্ধৃত নিবন্ধ "দ্য রিপল ইফেক্ট: ইমোশনাল কন্টাজিয়ন অ্যান্ড ইটস ইনফ্লুয়েন্স অন গ্রুপ বিহেভিয়ার" বার্কলিতে তার গবেষণামূলক কাজের ওপর ভিত্তি করে রচিত। এটি সংক্রামক আবেগের একটি নতুন তাত্ত্বিক কাঠামোর ওপর আলোকপাত করে। থমসন রয়টার্স এসেনশিয়াল সায়েন্স ইন্ডিকেটর অনুসারে এই গবেষণাপত্রটি অন্যতম সর্বাধিক উদ্ধৃত গবেষণাপত্র হিসেবে স্বীকৃতি পায় এবং ২০০৯ সালের মে মাসে সায়েন্সওয়াচে "ফাস্ট মুভিং ফ্রন্ট" হিসেবে নির্বাচিত হয়।

বারসেড আবেগীয় বুদ্ধিমত্তা এবং সাংগঠনিক সংস্কৃতি বিশেষজ্ঞ ছিলেন। সংগঠন ও গোষ্ঠীর মধ্যে আবেগ বিষয়ক গবেষণার ক্রমবর্ধমান গুরুত্বকে তুলে ধরতে তিনি "অ্যাফেক্টিভ রেভোলিউশন ইন অর্গানাইজেশনস" শব্দটি ব্যবহারের কৃতিত্ব পান। তিনি ন্যান্সি রথবার্ড-এর সাথে যৌথভাবে ওয়ার্টন স্কুলের এমবিএ শিক্ষার্থীদের জন্য টিমওয়ার্ক এবং নেতৃত্ব বিষয়ক কোর্স তৈরি ও পরিচালনা করেছেন। তিনি পেনসিলভেনিয়া বিশ্ববিদ্যালয়-এর ওয়ার্টন স্কুলে জোসেফ ফ্রাঙ্ক বার্নস্টাইন অধ্যাপক ছিলেন এবং এর আগে ইয়েল-এ সহযোগী অধ্যাপক হিসেবে কর্মরত ছিলেন। বারসেড অ্যাকাডেমি অব ম্যানেজমেন্ট-এ বিভিন্ন পদে দায়িত্ব পালন করেছেন।

বারসেড নারী এবং তরুণ গবেষকদের মেন্টর হিসেবে কাজ করতেন। তিনি ব্ল্যাক লাইভস ম্যাটার আন্দোলনকে সমর্থন করতেন এবং বেশ কয়েকটি দাতব্য সংস্থার বোর্ড মেম্বার হিসেবে দায়িত্ব পালন করেছেন। তিনি সিটি চিলড্রেন'স মিউজিয়াম প্রতিষ্ঠায়ও সহায়তা করেছিলেন।

## ব্যক্তিগত জীবন
দুই বছর ধরে গ্লিওব্লাস্টোমা রোগের সাথে লড়াই করার পর ৫৬ বছর বয়সে ২০২২ সালের ৬ ফেব্রুয়ারি বারসেড মৃত্যুবরণ করেন।

## সম্মাননা
একজন পুরস্কার বিজয়ী গবেষক হিসেবে বারসেড তার কাজের জন্য মর্যাদাপূর্ণ স্বীকৃতি পেয়েছেন, যার মধ্যে রয়েছে "২০২০ এএসকিউ অ্যাওয়ার্ড ফর স্কলারলি কন্ট্রিবিউশন" এবং "২০১৭ অ্যাকাডেমি অব ম্যানেজমেন্ট পারসপেক্টিভস ডেকেড অ্যাওয়ার্ড"।

## নির্বাচিত প্রকাশনা
* Research articles by Sigal Barsade, Wharton School website
*Barsade, S. G. (2021). What I have learned... In my journey as a scholar. In X.P. Chen & K.H. Steensma (Eds.), A Journey Toward Influential Scholarship: Insights from Leading Management Scholars. Oxford University Press.
*Barsade, S. G., Coutifaris, C. G. V., & Pillemer, J. (2018). Emotional contagion in organizational life. Research in Organizational Behavior. 38, 137–151.
*Barsade, S. G., & O'Neill, O. A. (2014). What's love got to do with it? A longitudinal study of the culture of companionate love and employee and client outcomes in a long-term care setting. Administrative Science Quarterly, 59(4), 551.
*Chatman, J. A., & Barsade, S. G. (1995). Personality, organizational culture, and cooperation: Evidence from a business simulation. Administrative Science Quarterly, 40 (3), 423–443.

## তথ্যসূত্র

বিষয়শ্রেণী:১৯৬৫-এ জন্ম
বিষয়শ্রেণী:২০২২-এ মৃত্যু
বিষয়শ্রেণী:হাইফার ব্যক্তি
বিষয়শ্রেণী:ইসরায়েলি বংশোদ্ভূত মার্কিন ব্যক্তি
বিষয়শ্রেণী:ইহুদি মার্কিন নারী লেখক
বিষয়শ্রেণী:ইসরায়েলি ব্যবসায়িক তাত্ত্বিক
বিষয়শ্রেণী:মার্কিন ব্যবসায়িক তাত্ত্বিক
বিষয়শ্রেণী:গ্লিওব্লাস্টোমায় মৃত্যু
বিষয়শ্রেণী:হাস স্কুল অব বিজনেসের প্রাক্তন শিক্ষার্থী
বিষয়শ্রেণী:ইউসিএলএ কলেজ অফ লেটার্স অ্যান্ড সায়েন্সের প্রাক্তন শিক্ষার্থী
বিষয়শ্রেণী:পেনসিলভেনিয়া বিশ্ববিদ্যালয়ের ওয়ার্টন স্কুলের অনুষদ